
第三十七讲（2013-5-26）
　　此一切识无有义故得成唯识……
————————————

奘师九生以来于赡部洲脂那国常为第一

大唐大慈恩寺三藏法师传卷第十

　　法师亡后，西明寺上座道宣律师有感神之德，至乾封年中见有神现，自云：「弟子是韦将军诸天之子，主领鬼神。如来欲入涅槃，勅弟子护持赡部遗法，比见师戒行清严，留心律部，四方有疑皆来谘决，所制轻重，时有乖错。师年寿渐促，文记不正，便误后人，以是故来示师佛意。」因指宣所出律抄及轻重仪僻谬之处，皆令改正。

　　宣闻之悚慄悲喜，因问经、律、论等种种疑妨，神皆为决之。又问古来传法之僧德位高下，并亦问法师。

　　神答曰：「自古诸师解行互有短长而不一准，且如奘师一人，九生已来备修福慧两业，生生之中多闻博洽，聪慧辩才，于赡部洲脂那国常为第一，福德亦然。其所翻译，文质相兼，无违梵本。由善业力，今见生覩史多天慈氏内众，闻法悟解，更不来人间，既从弥勒问法悟解得圣。」宣受神语已，辞别而还。宣因录入着记数卷，见在西明寺藏矣。据此而言，自非法师高才懿德，乃神明知之，岂凡情所测。

