
第十一讲（2012-7-8）

二、“如是缘起于大乘中极细甚深”。

　　　　　　　　甚深缘起法

　　（一）缘起甚深难见难知
杂阿含经（二九四）
此甚深处。所谓缘起。倍复甚深难见。
——————————————————
《长阿含经》
智者之所说，十二缘甚深，
难见难识知，唯佛能善觉。
——————————————————

　　（一七五）中阿含心品受法经第四(第四分别诵)

我法甚深。难见．难觉．难达。如是我法甚深。难见．难觉．难达。

————————————————

佛说长阿含经

毗婆尸佛于闲静处复作是念。我今已得此无上法。甚深微妙。难解难见。息灭．清净。智者所知。非是凡愚所能及也。斯由众生异忍．异见．异受．异学。依彼异见。各乐所求。各务所习。是故于此甚深因缘。不能解了。然爱尽涅槃。倍复难知。我若为说。彼必不解。更生触扰。作是念已。即便默然不复说法

时。梵天王知毗婆尸如来所念。即自思惟。念此世间便为败坏。甚可哀愍。毗婆尸佛乃得知此深妙之法。而不欲说。譬如力士屈伸臂顷。从梵天宫忽然来下。立于佛前。头面礼足。却住一面。时。梵天王右膝著地。叉手合掌白佛言。唯愿世尊以时说法。今此众生尘垢微薄。诸根猛利。有恭敬心。易可开化。畏怖后世无救之罪。能灭恶法。出生善道

佛告梵王。如是。如是。如汝所言。但我于闲静处默自思念。所得正法甚深微妙。若为彼说。彼必不解。更生触扰。故我默然不欲说法。我从无数阿僧祇劫。勤苦不懈。修无上行。今始获此难得之法。若为淫．怒．痴众生说者。必不承用。徒自劳疲。此法微妙。与世相反。众生染欲。愚冥所覆。不能信解。梵王。我观如此。是以默然不欲说法

……

　　（九七）中阿含因品大因经第一

我闻如是

一时。佛游拘楼瘦。在剑磨瑟昙拘楼都邑

尔时。尊者阿难闲居独处。宴坐思惟。心作是念。此缘起甚奇。极甚深。明亦甚深。然我观见至浅至浅。于是。尊者阿难则于晡时从宴坐起。往诣佛所。稽首佛足。却住一面。白曰。世尊。我今闲居独处。宴坐思惟。心作是念。此缘起甚奇。极甚深。明亦甚深。然我观见至浅至浅

世尊告曰。阿难。汝莫作是念。此缘起至浅至浅。所以者何。此缘起极甚深。明亦甚深。阿难。于此缘起不知如真。不见如实。不觉不达故。念彼众生如织机相锁。如蕴蔓草。多有调乱。匆匆喧闹。从此世至彼世。从彼世至此世。往来不能出过生死。阿难。是故知此缘起极甚深。明亦甚深
——————————————
增壹阿含经
　　放牛品第四十九第四分别诵
　　（五）

尔时。阿难白世尊言。如来与诸比丘说甚深缘本。然我观察无甚深之义

世尊告曰。止。止。阿难。勿兴此意。所以然者。十二因缘者极为甚深。非是常人所能明晓。我昔未觉此因缘法时。流浪生死。无有出期。又复。阿难。不但今日汝言因缘不甚深。昔日已来言不甚深也。所以然者。乃昔过去世时。有须焰阿须伦王窃生此念。欲捉日月。出大海水。化身极大。海水齐腰

尔时。彼阿须伦王有儿名拘那罗。自白其父。我今欲于海水沐浴。须焰阿须伦报曰。莫乐海水中浴。所以然者。海水极深且广。终不堪住海水中浴。时。拘那罗白言。我今观水齐大王腰。何以故复言甚深。是时。阿须伦王即取儿著大海水中。尔时。阿须伦儿足不至水底。极怀恐怖。尔时。须焰告其子曰。我先敕汝。海水甚深。汝言无苦。唯我能在大海水洗浴。非汝所能欲洗

尔时须焰阿须伦者。岂异人乎。莫作是观。所以然者。须焰者即我身是也。尔时阿须伦儿。即汝身是也。尔时海水甚深。汝言无苦。今复言十二因缘甚深之法。汝复言无是甚深。其有众生不解十二缘法。流转生死。无有出期。皆悉迷惑。不识行本。于今世至后世。从后世至今世。永在五恼之中。求出甚难。我初成佛道。思惟十二因缘。降伏魔官属。以除无明而得慧明。诸闇永除。无尘垢。又我。阿难。三转十二说此缘本时。即成觉道。以此方便。知十二缘法极为甚深。非常人所能宣畅。如是。阿难。当念甚深。奉持此十二因缘之法。当念作是学

尔时。阿难闻佛所说。欢喜奉行

——————————————————
　　《大般涅槃经》：“我经中说十二因缘其义甚深，无知无见不可思惟，乃是诸佛菩萨境界，非诸声闻缘觉所及。……一切众生虽与十二因缘共行而不见知。”（昙无谶译：《大般涅槃经》卷第二十七，《大正藏》第十二册，第五二四页上。）
　　《大方广佛华严经》：“如是甚深阿赖耶识，行相微细究竟边际，唯诸如来、住地菩萨之所通达，愚法声闻及辟支佛、凡夫、外道悉不能知。”

———————————————————
《佛说稻芉经》：
 “尔时弥勒语舍利弗言。佛世尊常说。见十二因缘即是见法。见法即是见佛。……云何是法？入正道分及涅槃果。如来略说是法。云何是佛。能觉一切法。故名为佛。若以慧眼见真法身。能成菩提所学之法。云何见十二因缘即是见法。见法即是见佛。佛作是说。十二因缘常相续起无生如实见不颠倒。无生无作。非有为无住无为。非心境界寂灭无相。以是故。见十二因缘即是见法。常相续起无生。如实见不颠倒。无生无作。非有为无住无为。非心境界寂灭无相。以是故。见十二因缘。即是见无上道具足法身。”
—————————————————
　　《中论》：“无我无我所者能真见诸法，凡夫人以我我所障慧眼故不能见实。今圣人无我我所故。诸烦恼亦灭。诸烦恼灭故。能见诸法实相。”（龙树：《中论》观法品第十八，《大正藏》第三十册，第二四页下。）
——————————————————
　　中论观四谛品第二十四(四十偈)

　是故经中说　　若见因缘法
　则为能见佛　　见苦集灭道　

若人见一切法从众缘生。是人即能见佛法身。增益智慧。能见四圣谛苦集灭道。见四圣谛得四果灭诸苦恼。
———————————————————
大般若波罗蜜多经卷第五百七十一

是善男子善女人等。行深般若波罗蜜多方便善巧。亲近善友得闻如是次第说法。时此菩萨知是法器。则为宣说甚深般若波罗蜜多。谓空无相无愿无作无生无灭无我有情。广说乃至知者见者。复为宣说甚深缘起。

——————————————————

大般若波罗蜜多经卷第三百三十

善现。诸菩萨摩诃萨。于此十地精勤修学得圆满时。非用初心证得无上正等菩提。亦不离初心证得无上正等菩提。非用后心证得无上正等菩提。亦不离后心证得无上正等菩提。而诸菩萨摩诃萨证得无上正等菩提。具寿善现白佛言。世尊。如是缘起甚深甚妙。谓诸菩萨摩诃萨。非用初心证得无上正等菩提。非离初心证得无上正等菩提。非用后心证得无上正等菩提。非离后心证得无上正等菩提。而诸菩萨摩诃萨证得无上正等菩提。

——————————————————————
　　（三）甚深缘起就是赖耶缘起
　　《解深密经》：“阿陀那识甚深细，一切种子如暴流，我于凡愚不开演，恐彼分别执为我。”（玄奘译：《解深密经》心意识相品第三，《大正藏》第十六册，第六九二页下。）
　　《大方广佛华严经》：“如是甚深阿赖耶识，行相微细究竟边际，唯诸如来、住地菩萨之所通达，愚法声闻及辟支佛、凡夫、外道悉不能知。”（般若译：《大方广佛华严经》卷第九，《大正藏》第十册，第七○四页下。）

　　（四）甚深缘起就是心识
　　“今此三界，唯是心有”（阇那崛多译：《大方等大集经贤护分》，《大正藏》第十三册，第八七七页中。）。又如《华严经》说“三界所有，唯是一心”，
　　再如《大方广佛华严经》说：“三界虚妄，但是心作。十二缘分，是皆依心。……
　了达于三界　　但从贪心有
　知十二因缘　　在于一心中……
　如是十种观　　甚深因缘法”

——————————————————————